अभी दो दिनों पहले ही हम नए घर में शिफ्ट हुए थे। हमारे घर के बगल वाला प्लॉट खाली पड़ा था और वहीं का ये खूबसूरत नजारा दूसरे मंजिले पर स्थित मेरे बेडरूम से दिखता था। मेरे पापा हमेशा कहते थे कि प्रकृति से अच्छा कोई गुरु नहीं, जीवन के हर आयाम सीखा देती है। सचमुच,महानगर मेंं यह प्राकृतिक वातावरण पाकर तो मैं धन्य हो गयी। मैंने अपने नौकर से कहकर कबूतरों के लिए छज्जे पर एक कटोरे में दाने और एक में पानी रखवा दिया। अब तो यह मेरा रोज का नियम बन गया। हर दिन अपना काम निपटाकर मैं खिड़की पर आकर बैठती, कभी कबूतरों को दाना खिलाती, कभी गिलहरियों की रेस देखती।कभी पेड़ पर उछलते , खेलते, झगड़ते पक्षियों को देखती, कभी नीचे से भौंकते और दूसरे अन्य जीवों पर गुर्राते कुत्तों का खेल देखती। बड़ा ही मनोरम था सब कुछ। धीरे-धीरे मैं अपनेआप ही सबकी साथी बन गयी। बड़ा मजा आ रहा था। कुछ ही दिनों में कबूतरी ने अंडे दिए। मेरी भी जिम्मेवारी बढ़ गयी। रह-रह कर मैं घोंसले का निरीक्षण करती कि कहीं कोई अंडों को नुकसान ना पहुँचा दे।